E KOTO oqo e ra e dua na i tukutuku me baleta e dua na turaga dau lotu, raiyawa ka dau vakayagataki qele ka talanoataka ko turaga ni ovisa vakacegu Wiliame Vereivalu Rabunebune. Ni wiliwili sara yani.
O na i vakatawa Timoci Keni Karacake Vereivalu e turaga ni Korovou mai Wainimala e na yasana vakaturaga o Naitasiri mai na mataqali o Nadina e na yavusa ko Nakurukuruvakatini (Vunaqumu).
A sucu ko Karacake Timoci e na 1921 ka ra qai mai bale e Naivucini e na i ka 5 ni Tiseba 1980 ka ra mai davo koto kina ni ra sa qai yabaki 59 walega.
Na nodra i tubutubu turaga ko Ratu Alivereti Vereivalu e na mataqali o Nadina e na yavusa levu ko Nakurukuruvakatini (Vunaqumu) kei Semaima Tabua na marama ni Narokorokoyawa e na yavusa Emalu. Na tamadra ko Avisai Naikasau na turaga ni valu ka dau ni sovea talega.
Na kena i vakananumi na turaga oqo e tiko mai Taulevu, Naitasiri e dua na vatu jasiva ka wainikoula ka a vakau sara mai Igiladi na kena vatu me mai caka kina.
O ira na mataveitacini kei Karacake, 1. Wiliame Kubunavono 1908-1992, 2. Isireli Rabunebune 1911-2000, 3. Mosese Qiolele 1916-1993, 4. Karacake Timoci Keni 1921-1980, 5. Peniame Salacakau 1924-1994, 6. Aisea Duwai 1928-2007.
Era a vuli e Navunisaqiwa e Vunidawa ka yacova na yabaki 1938 ka dewa sara yani ki Davuilevu e na 1940 ki na 1941. A mani lesi ki Naqarani, Noco mai Rewa e na 1942 ka vakamau talega kina e na Feperueri 1942 kei Adi Vani Radiyala Rinakama na marama ni Waibolei mai Naivucini e Naitasiri na luvedrau ko Ratu Jese Bulivecena kei Ro Anareta Rolewasau na marama ni Nadroga. Oti na lesilesi mai Noco sa toki sara ki Lomanikoro mai Rewa. Ni oti na cakacaka mai Lomanikoro e lesi sara ki Serea e na 1944.
E na gauna oya e dua voli na luvena yalewa e yacana ko Asena Volivoliwaca.
Mai Serea e na 1945 a sucu kina nai matai ni luvena tagane ko Wiliame Rabunebune. E na i tikotiko ni lotu e Serea e tiko vata kei na lomanibai ni koronivuli ka ra mai vakaitikotiko kina.
Sa mani mai kerei e na Tabacakacaka ni Vuli me dua talega na qasenivuli ka me ratou sa lewe tolu kina na qasenivuli. A mani cakacaka vaka i vakatawa kei na qasenivuli ka maii vakacegu e na 1951.
E lima na yabaki taucoko ka mani kerei me tiko tale ka me na vakau sobu tale mai ki Davuilevu e na vuli qasenivuli, ka mani sega ni duavata kina na Kalou levu oqo ni a digitaki koya ga e na cakacaka ni Lotu veitalia ke sau lailai.
E dau veisaumi e na veivula tolu.
E a mani yaco me ratou mai sucu tale e vica na gone oya ko 3.Peniame Salacakau, 4. Jokaveti Lewasorosoro, 5. Solomoni Ravasakula, 6. Eroni Nakaibau, 7. Anareta Lewasau 8. Salaseini Kacia, o ratou na lewe tolu e muri ratou qai mai sucu e Naivucini e na i tikotiko ni lotu e Lomanibai. E na qai tomani tale yani.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn